ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ αριθ. 112/96/COL της 11ης Σεπτεμβρίου 1996 σχετικά με τη δέκατη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

τροποποίησε τους διαδικαστικούς και ουσιαστικούς κανόνες στον τομέα των κρατικών ενισχύσεων (1), που εγκρίθηκαν στις 19 Ιανουαρίου 1994 (2), όπως είχαν τροποποιηθεί την τελευταία φορά στις 15 Μαΐου 1996(3), ως εξής:

Το κεφάλαιο 10 των κατευθυντήριων γραμμών για τις κρατικές ενισχύσεις αντικαθίσταται από το ακόλουθο κείμενο:

«10. ΕΝΙΣΧΥΣΕΙΣ ΣΤΙΣ ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ) (1)

1. Οι αρχές που αναλύονται στο κεφάλαιο αυτό δεν αφορούν τα σχέδια που έχουν ήδη εγκριθεί κατά την ημερομηνία δημοσίευσής του. Τα σχέδια αυτά, παρόλα αυτά, μπορούν να επανεξεταστούν σύμφωνα με το άρθρο 1 παράγραφος 1 του πρωτοκόλλου αριθ. 3 για τη συμφωνία περί εποπτείας και Δικαστηρίου (2).

2. Οι αρχές που αναλύονται στο κεφάλαιο αυτό εφαρμόζονται στις ΜΜΕ όλων των κλάδων, εκτός εκείνων για τους οποίους ισχύουν ειδικοί κανόνες. Όλες οι ενισχύσεις που χορηγούνται στις ΜΜΕ αυτών των κλάδων υπόκεινται στις ειδικές διατάξεις που ισχύουν για το συγκεκριμένο κλάδο. Προς το παρόν, παρόμοιες διατάξεις ισχύουν για το χάλυβα, τη ναυπηγική βιομηχανία, τις συνθετικές ίνες, τα αυτοκίνητα οχήματα και τις μεταφορές.

10.1. Εισαγωγή

1. Οι ΜΜΕ διαδραματίζουν καθοριστικό ρόλο στη δημιουργία θέσεων απασχόλησης και, γενικότερα, λειτουργούν ως παράγοντας κοινωνικής σταθερότητας και οικονομικού δυναμισμού. Είναι γενικά αποδεκτό ότι οι μικρές και μεσαίες επιχειρήσεις έχουν ορισμένες αδυναμίες που επιβραδύνουν την ανάπτυξή τους. Μια τέτοια αδυναμία είναι η δυσκολία εξεύρεσης κεφαλαίων και πιστώσεων, η οποία κυρίως οφείλεται στην ελλιπή ενημέρωση, στο μη ριψοκίνδυνο χαρακτήρα των οικονομικών αγορών και στις περιορισμένες εγγυήσεις που μπορούν να προσφέρουν οι ΜΜΕ. Οι περιορισμένοι πόροι των ΜΜΕ δυσχεραίνουν την πρόσβασή τους στην ενημέρωση, κυρίως όσον αφορά τις νέες τεχνολογίες και τις ενδεχόμενες αγορές. Η θέσπιση νέων κανονιστικών ρυθμίσεων συνεπάγεται τις περισσότερες φορές υψηλότερο κόστος για τις ΜΜΕ. Οι ατέλειες της αγοράς που περιορίζουν την επιθυμητή από κοινωνική άποψη ανάπτυξη των ΜΜΕ, αποτελούν το βασικό λόγο για τον οποίο η Εποπτεύουσα Αρχή διάκειται, κατά κανόνα, ευνοϊκά απέναντι στις κρατικές ενισχύσεις προς τις ΜΜΕ, στο βαθμό που οι ενισχύσεις αυτές δεν επηρεάζουν κατά δυσανάλογο τρόπο τις συναλλαγές όσον αφορά τη συμβολή τους στην επίτευξη των στόχων κοινού ενδιαφέροντος που ορίζει το άρθρο 61 παράγραφος 3 της συμφωνίας για τον ΕΟΧ.

2. Το άρθρο 61 επιβάλλει μια γενική απαγόρευση, εκτός και αν εφαρμόζεται παρέκκλιση, σε "όλες τις ενισχύσεις που χορηγούνται υπό οποιαδήποτε μορφή από κράτη μέλη της ΕΚ, κράτη της ΕΖΕΣ ή από κρατικούς πόρους, και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, κατά το μέτρο που επηρεάζουν τις μεταξύ των συμβαλλομένων μερών συναλλαγές". Οι κρατικές ενισχύσεις προς τις ΜΜΕ πρέπει να ανταποκρίνονται στα κριτήρια που θέτει αυτή η διάταξη. Οι ενισχύσεις αυτές δίνουν ένα πλεονέκτημα σε συγκεκριμένες επιχειρήσεις, αντίθετα με τα γενικά μέτρα που ευνοούν τις επιχειρήσεις στο σύνολο της οικονομίας. Μπορούν να επηρεάσουν τις εμπορικές συναλλαγές στην επικράτεια του ΕΟΧ για το λόγο ότι πολλές ΜΜΕ εξάγουν μέρος της παραγωγής τους προς άλλα κράτη μέλη και ότι, στους περισσότερους κλάδους, η ενίσχυση της θέσης των ΜΜΕ στην τοπική ή εθνική αγορά καθιστά πιο δυσχερή τη διείσδυση άλλων παραγωγών του ΕΟΧ στη συγκεκριμένη αγορά.

3. Εντούτοις, ορισμένες ΜΜΕ, και ιδιαίτερα ορισμένες πολύ μικρές επιχειρήσεις, εξακολουθούν να ασκούν δραστηριότητες που δεν αποτελούν αντικείμενο εμπορικών συναλλαγών μεταξύ των συμβαλλομένων μερών της συμφωνίας για τον ΕΟΧ (για παράδειγμα, παροχή τοπικών υπηρεσιών). Οι ενισχύσεις που χορηγούνται σε αυτές τις επιχειρήσεις για δραστηριότητες τέτοιου είδους δεν εμπίπτουν στο πεδίο ορισμού του άρθρου 61 παράγραφος 1 της συμφωνίας για τον ΕΟΧ.

4. Είναι σαφές ότι παρόλο που κάθε ενίσχυση που χορηγείται σε επιχειρήσεις μπορεί να στρεβλώσει τους όρους του ανταγωνισμού, όλες οι ενισχύσεις δεν έχουν άμεσα αισθητές επιπτώσεις στις συναλλαγές και στον ανταγωνισμό στο εσωτερικό του ΕΟΧ. Αυτό συμβαίνει ιδιαίτερα με τις ενισχύσεις των οποίων το ποσό είναι χαμηλό, παρόλο που παρόμοιες ενισχύσεις δεν χορηγούνται αποκλειστικά στις ΜΜΕ. Ο κανόνας de minimis (3) καθορίζει ένα κατώτατο όριο κάτω από το οποίο το άρθρο 61 παράγραφος 1 της συμφωνίας για τον ΕΟΧ πρέπει να θεωρείται ότι δεν έχει εφαρμογή και, κατά συνέπεια, δεν επιβάλλεται η εκ των προτέρων κοινοποίηση ενός μέτρου στην Εποπτεύουσα Αρχή σύμφωνα με το άρθρο 1 παράγραφος 3 του πρωτοκόλλου αριθ. 3 της συμφωνίας περί Εποπτείας και Δικαστηρίου.

10.2. Ορισμός των ΜΜΕ

1. Για τους σκοπούς της εφαρμογής των εν λόγω κατευθυντήριων γραμμών, ως ΜΜΕ νοείται (4) μια επιχείρηση:

- που απασχολεί λιγότερους από 250 εργαζόμενους (5) και η οποία:

- είτε έχει ετήσιο κύκλο εργασιών (6) (7) που δεν υπερβαίνει τα 40 εκατομμύρια Ecu,

- είτε έχει ετήσιο συνολικό ισολογισμό που δεν υπερβαίνει τα 27 εκατομμύρια Ecu,

- και η οποία πληροί το κριτήριο της ανεξαρτησίας που περιγράφεται κατωτέρω.

2. Όταν είναι απαραίτητο να γίνει διάκριση μεταξύ μικρής και μεσαίου μεγέθους επιχείρησης, ως "μικρή επιχείρηση" ορίζεται η επιχείρηση η οποία:

- απασχολεί λιγότερους από 50 εργαζόμενους και

- είτε έχει ετήσιο κύκλο εργασιών που δεν υπερβαίνει τα 7 εκατομμύρια Ecu,

- είτε έχει ετήσιο συνολικό ισολογισμό που δεν υπερβαίνει τα 5 εκατομμύρια Ecu,

- και η οποία πληροί το κριτήριο της ανεξαρτησίας που περιγράφεται κατωτέρω.

3. Ανεξάρτητες θεωρούνται οι επιχειρήσεις εκείνες που δεν ανήκουν, κατά ποσοστό 25 % ή περισσότερο του κεφαλαίου ή των δικαιωμάτων ψήφου, σε μια επιχείρηση ή, από κοινού, σε περισσότερες επιχειρήσεις που δεν ανταποκρίνονται στους ορισμούς της ΜΜΕ ή της μικρής επιχείρησης, ανάλογα με την περίπτωση. Υπέρβαση αυτού του ανώτατου ορίου επιτρέπεται στις ακόλουθες δύο περιπτώσεις:

- αν η κυριότητα της επιχείρησης ανήκει σε δημόσιες εταιρείες συμμετοχών, σε εταιρείες παροχής επιχειρηματικού κεφαλαίου ή θεσμικούς επενδυτές, υπό τον όρο ότι δεν ασκείται έλεγχος ούτε ατομικά ούτε από κοινού,

- στην περίπτωση που το κεφάλαιο είναι διεσπαρμένο κατά τέτοιο τρόπο ώστε να μην είναι δυνατόν να καθοριστεί ποιος το κατέχει και εάν η επιχείρηση δηλώνει ότι μπορεί εύλογα να υποθέσει ότι δεν ανήκει, κατά ποσοστό 25 % ή περισσότερο, σε μία επιχείρηση ή, από κοινού, σε περισσότερες επιχειρήσεις, που δεν ανταποκρίνονται στους ορισμούς της ΜΜΕ ή της μικρής επιχείρησης, ανάλογα με την περίπτωση.

4. Τα τρία αυτά κριτήρια (αριθμός απασχολουμένων, κύκλος εργασιών ή ισολογισμός και ανεξαρτησία) λαμβάνονται υπόψη σωρευτικά: πρέπει να πληρούνται και τα τρία. Το κριτήριο της ανεξαρτησίας, σύμφωνα με το οποίο μια μεγάλη επιχείρηση δεν πρέπει να κατέχει 25 % ή περισσότερο του κεφαλαίου μιας ΜΜΕ, εμπνέεται από την πρακτική πολλών κρατών μελών του ΕΟΧ, στις οποίες το ποσοστό αυτό θεωρείται το κατώτατο όριο, πέραν του οποίου είναι δυνατός ο έλεγχος. Προκειμένου να λαμβάνονται υπόψη μόνον οι επιχειρήσεις που είναι πραγματικά ανεξάρτητες ΜΜΕ, πρέπει να εξαιρούνται οι νομικές μορφές ΜΜΕ που συνιστούν οικονομικό όμιλο του οποίου η ισχύς υπερβαίνει εκείνη μιας ανεξάρτητης ΜΜΕ. Για τον υπολογισμό των κατώτατων ορίων που αναφέρονται παραπάνω, είναι, επομένως, απαραίτητο να αρθροίζονται όλα τα ποσοτικά στοιχεία της δικαιοδόχου επιχείρησης και όλων των επιχειρήσεων των οποίων κατέχει άμεσα ή έμμεσα το 25 % ή περισσότερο του κεφαλαίου ή των δικαιωμάτων ψήφου.

10.3. Κριτήρια αξιολόγησης των ενισχύσεων

10.3.1. Γενικές αρχές

1. Η Εποπτεύουσα Αρχή μπορεί να θεωρήσει συμβατές με την κοινή αγορά, σύμφωνα με το άρθρο 61 παράγραφος 3 στοιχείο γ), "τις ενισχύσεις για την προώθηση της ανάπτυξης ορισμένων οικονομικών δραστηριοτήτων . . . εφόσον δεν αλλοιώνουν τους όρους των συναλλαγών κατά τρόπο που θα αντέκειτο στο κοινό συμφέρον". Μια κρατική ενίσχυση, για να τύχει της παρέκκλισης αυτής κατ' εφαρμογή της παρούσας διάταξης, πρέπει κατ' αρχήν να έχει το χαρακτήρα κινήτρου: δεν πρέπει σε καμία περίπτωση να έχει ως μόνο αποτέλεσμα να μειώνει σε συνεχή ή περιοδική βάση το κόστος που βαρύνει κανονικά την επιχείρηση διατηρώντας ταυτόχρονα το status quo, όπως στην περίπτωση των ενισχύσεων λειτουργίας (8), και πρέπει να είναι αναγκαία για την επίτευξη στόχων που δεν καθίστανται εφικτοί μόνον με τους μηχανισμούς της αγοράς. Οι επιδιωκόμενοι στόχοι θα πρέπει να παρουσιάζουν ενδιαφέρον από κοινοτική άποψη. Τέλος, η ενίσχυση θα πρέπει να είναι ανάλογη με τα μειονεκτήματα που πρέπει αν εξουδετερωθούν για την επίτευξη των επιθυμητών από κοινοτική άποψη κοινωνικών και οικονομικών οφελών: οι θετικές επιπτώσεις της ενίσχυσης πρέπει να υπεραντισταθμίζουν την αρνητική επίδρασή της στον ανταγωνισμό και τις συναλλαγές.

10.3.2. Αντικείμενο των ενισχύσεων και αποδεκτά όρια έντασης

10.3.2.1. Ενσώματες επενδύσεις

1. Οι "ενσώματες" επενδύσεις ορίζονται (9) ως επενδύσεις σε πάγια στοιχεία:

- "που σχετίζονται με τη δημιουργία μιας νέας εγκατάστασης, την επέκταση μιας υπάρχουσας εγκατάστασης ή την εκκίνηση μιας δραστηριότητας που απαιτεί ουσιαστική μεταβολή του προϊόντος ή της μεθόδου παραγωγής μιας υπάρχουσας εγκατάστασης (μέσω εξορθολογισμού, αναδιάρθρωσης ή εκσυγχρονισμού)"

ή

- "που πραγματοποιούνται με την εξαγορά μιας εγκατάστασης που έχει κλείσει ή η οποία θα είχε κλείσει αν δεν είχε πραγματοποιηθεί αυτή η εξαγορά".

2. Η ένταση των ενισχύσεων πρέπει να υπολογίζεται σε συνάρτηση με τις επιλέξιμες δαπάνες, δηλαδή το πραγματικό κόστος των γηπέδων, των κτιρίων και των εγκαταστάσεων. Σε περίπτωση μεταβίβασης, πρέπει να λαμβάνεται υπόψη το κόστος απόκτησης αυτών των στοιχείων.

3. Εκτός από τις περιοχές που είναι επιλέξιμες στο πλαίσιο καθεστώτων ενισχύσεων περιφερειακού χαρακτήρα (10), η Εποπτεύουσα Αρχή μπορεί να επιτρέπει, βάσει της παρέκκλισης του άρθρου 61 παράγραφος 3 στοιχείο γ), τη χορήγηση σε ΜΜΕ ενισχύσεων των οποίων η ένταση, εκφρασμένη σε ακαθάριστο ισοδύναμο επιχορήγησης (11) σε σχέση με το κόστος αυτό, δεν υπερβαίνει το 15 % στην περίπτωση των μικρών επιχειρήσεων ή το 7,5 % στην περίπτωση των μεσαίων επιχειρήσεων.

4. Στις ενισχυόμενες περιοχές, η Εποπτεύουσα Αρχή μπορεί να εγκρίνει ενισχύσεις, υπέρ των ΜΜΕ, που υπερβαίνουν το επίπεδο των περιφερειακών ενισχύσεων για επενδύσεις που έχει εγκρίνει για τις μεγάλες επιχειρήσεις στη συγκεκριμένη περιοχή:

- κατά 10 ποσοστιαίες μονάδες σε ακαθάριστους όρους στις περιοχές του άρθρου 61 παράγραφος 3 στοιχείο γ), υπό τον όρο ότι η συνολική ενίσχυση δεν υπερβαίνει το 30 % σε καθαρούς όρους,

- κατά 15 ακαθάριστες ποσοστιαίες μονάδες στις περιοχές του άρθρου 61 παράγραφος 3 στοιχείο α), υπό τον όρο ότι η συνολική ενίσχυση δεν υπερβαίνει το 30 % σε καθαρούς όρους.

5. Στην περίπτωση που η Εποπτεύουσα Αρχή προτείνει τη χρηματοδότηση δαπανών που δεν περιλαμβάνονται στην ανωτέρω οριζόμενη βάση υπολογισμού, οι προβλεπόμενες ενισχύσεις, θα πρέπει να υπολογίζονται εκ νέου σε σχέση με τη βάση αυτή (12). Τα κράτη της ΕΖΕΣ μπορούν επίσης να χορηγούν ελεύθερα, για μη επιλέξιμες σύμφωνα με τους ορισμούς που δίνονται στις εν λόγω κατευθυντήριες γραμμές, ενισχύσεις εντός των ορίων που επιτρέπονται από τον κανόνα de minimis.

10.3.2.2. Ασώματες επενδύσεις με τη μορφή μεταφοράς τεχνολογίας

1. Η Εποπτεύουσα Αρχή αντιμετωπίζει θετικά τις ενισχύσεις για την έρευνα και ανάπτυξη (Ε& Α). Στις ενισχύσεις για την κατάρτιση και την παροχή συμβουλών περιλαμβάνονται, επομένως, ενισχύσεις ειδικά σχεδιασμένες για να ενθαρρύνουν τη χρησιμοποίηση από ΜΜΕ προηγμένων τεχνολογιών που δεν μπορούν να αναπτύξουν οι ίδιες, επιτρέποντας ορισμένες περιορισμένες ενισχύσεις για τη μεταφορά τεχνολογίας από εργαστήρια ερευνών ή άλλες επιχειρήσεις προς τις ΜΜΕ. Άλλωστε, η σχετική με νέες τεχνολογίες άνιση πληροφόρηση μεταξύ εκείνων που χορηγούν και εκείνων που αποδέχονται τις άδειες εκμετάλλευσης και οι άλλες ατέλειες της αγοράς σε θέματα νέων τεχνολογιών σε συνδυασμό με τον μη ανακτήσιμο χαρακτήρα των δαπανών για την απόκτηση ειδικών τεχνολογιών ή τεχνογνωσίας, μπορούν να δικαιολογήσουν ορισμένες μορφές κρατικής παρέμβασης υπέρ αυτού του είδους τις δαπάνες των ΜΜΕ, υπό τον όρο ότι θα περιορίζεται στο ελάχιστο η επίπτωση αυτών των παρεμβάσεων στον ανταγωνισμό. Για τις ΜΜΕ που βρίσκονται εκτός περιοχών επιλέξιμων για εθνικές περιφερειακές ενισχύσεις, η Εποπτεύουσα Αρχή θα μπορεί να εγκρίνει ενισχύσεις που δεν υπερβαίνουν τις ακόλουθες ακαθάριστες εντάσεις ως ποσοστό του κόστους για την απόκτηση διπλωμάτων ευρεσιτεχνίας, αδειών εκμετάλλευσης, τεχνογνωσίας ή για την παραχώρηση τεχνικών γνώσεων που δεν καλύπτονται από δίπλωμα ευρεσιτεχνίας (13), 15 % στην περίπτωση των μικρών επιχειρήσεων ή 7,5 % στην περίπτωση των επιχειρήσεων μεσαίου μεγέθους.

2. Για τις ΜΜΕ που βρίσκονται σε ενισχυόμενες περιοχές, η Εποπτεύουσα Αρχή μπορεί να εγκρίνει τη χορήγηση ενισχύσεων οι οποίες υπερβαίνουν το επίπεδο περιφερειακής ενίσχυσης που έχει εγκρίνει για τις μεγάλες επιχειρήσεις στην εν λόγω περιοχή:

- κατά 10 ποσοστιαίες μονάδες σε ακαθάριστους όρους, στις περιοχές του άρθρου 61 παράγραφος 3 στοιχείο γ), υπό τον όρο ότι η συνολική ενίσχυση δεν υπερβαίνει το 30 % σε καθαρούς όρους,

- κατά 15 ποσοστιαίες μονάδες σε ακαθάριστους όρους στις περιοχές του άρθρου 61 παράγραφος 3 στοιχείο α), υπό τον όρο ότι η συνολική ενίσχυση δεν υπερβαίνει το 75 % σε καθαρούς όρους.

10.3.2.3. Παροχή συμβουλών, κατάρτιση και διάδοση των γνώσεων

1. Επιτρέπεται γενικά η χορήγηση ανώτατης ενίσχυσης 50 % σε ακαθάριστους όρους, όταν η ενίσχυση αφορά την παροχή συμβουλών από εξωτερικούς εμπειρογνώμονες σε νέες ή σε εν λειτουργία ΜΜΕ ή την κατάρτιση που παρέχεται στο προσωπικό τους, ιδίως στους τομείς της διαχείρισης, των χρηματοοικονομικών θεμάτων, των νέων τεχνολογιών (ιδίως τεχνολογίες πληροφοριών), του ελέγχου της ρύπανσης, της προστασίας των δικαιωμάτων πνευματικής ιδιοκτησίας ή σε άλλους παρόμοιους τομείς, ή για μελέτες σκοπιμότητας νέων επενδύσεων υψηλού επιχειρηματικού κινδύνου. Όλα τα σχέδια θα πρέπει, εντούτοις, να αξιολογούνται με βάση το ενδιαφέρον που παρουσιάζουν, με ιδιαίτερη αναφορά στην απόσταση μεταξύ του τόπου άσκησης της δραστηριότητας και της σχετικής αγοράς, τους περιορισμούς κόστους ανά επιχείρηση, τις δυνατότητες σώρευσης ενισχύσεων και άλλους σημαντικούς παράγοντες. Σε ορισμένες εξαιρετικές περιστάσεις, η Εποπτεύουσα Αρχή μπορεί να εγκρίνει μια ενίσχυση που υπερβαίνει το 50 %, ιδίως σε ενισχυόμενες περιοχές. Μπορούν επίσης να εγκρίνονται υψηλότερες εντάσεις για ενισχύσεις υπέρ γενικών εκστρατειών ενημέρωσης στο βαθμό που το χρηματοοικονομικό όφελος που αποκομίζουν οι μεμονωμένες επιχειρήσεις είναι μικρό.

2. Είναι σημαντικό να διευκρινιστεί ότι τα μέτρα αυτά δεν καλύπτουν τις ενισχύσεις:

- που αφορούν επενδύσεις που μπορούν να εγγραφούν στο ενεργητικό του ισολογισμού της επιχείρησης ως ασώματες ακινητοποιήσεις (δαπάνες Ε& Α, παραχωρήσεις εκμετάλλευσης, δικαίωμα ευρεσιτεχνίας, άδειες εκμετάλλευσης κ.λπ.) που εξετάζονται στα σημεία 10.3.2.2 και 10.3.2.6,

- που έχουν συνεχή ή περιοδικό χαρακτήρα αλλά όχι χαρακτήρα κινήτρου και αφορούν συνήθεις δαπάνες λειτουργίας της επιχείρησης (φορολογικές συμβουλές, τακτική παροχή υπηρεσιών νομικής προστασίας, έξοδα δημοσίευσης κ.λπ.).

10.3.2.4. Ενισχύσεις στη μεταβίβαση των ΜΜΕ

1. Η Εποπτεύουσα Αρχή αναγνωρίζει τα προβλήματα των ΜΜΕ, και ιδιαίτερα των οικογενειακών επιχειρήσεων, που αναγκάζονται σε παύση των εμπορικών συναλλαγών τους εξαιτίαςς ανυπέρβλητων δυσκολιών που σχετίζονται με τη μεταβίβασή τους. Εάν ο νέος ιδιοκτήτης είναι ΜΜΕ, μπορεί να του χορηγηθεί ενίσχυση για απόκτηση επιχείρησης σύμφωνα με τους κανόνες για τις ενισχύσεις σε ενσώματες επενδύσεις που αναφέρονται στο σημείο 10.3.2.1 ανωτέρω.

10.3.2.5. Ενισχύσεις για την προστασία του περιβάλλοντος

1. Οι ενισχύσεις για την προστασία του περιβάλλοντος θα εξετάζονται σύμφωνα με τα κριτήρια που περιέχονται στο κεφάλαιο 15 των εν λόγω κατευθυντήριων γραμμών. Οι περιβαλλοντικές ενισχύσεις που χορηγούνται στις ΜΜΕ μπορούν να τύχουν προσαύξησης κατά 10 ποσοστιαίες μονάδες σε ακαθάριστους όρους σε σχέση με τα ποσοστά που κανονικά γίνονται δεκτά στην περίπτωση των μεγάλων επιχειρήσεων.

10.3.2.6. Ενισχύσεις Ε& Α

1. Οι ενισχύσεις για την έρευνα και την ανάπτυξη θα εξετάζονται σύμφωνα με τα κριτήρια που περιέχονται στο κεφάλαιο 14 των εν λόγω κατευθυντήριων γραμμών. Οι ενισχύσεις Ε& Α που προορίζονται για τις ΜΜΕ μπορούν να τύχουν προσαύξησης κατά 10 ποσοστιαίες μονάδες σε ακαθάριστους όρους σε σχέση με τα ποσοστά που συνήθως γίνονται δεκτά στην περίπτωση των μεγάλων επιχειρήσεων.

10.3.2.7. Ενισχύσεις για την απασχόληση

1. Οι ενισχύσεις για την απασχόληση θα εξετάζονται σύμφωνα με τα κριτήρια που περιέχονται στο κεφάλαιο 18 των εν λόγω κατευθυντήριων γραμμών. Η Εποπτεύουσα Αρχή αντιμετωπίζει ευνοϊκά τις ενισχύσεις για τη δημιουργία νέων θέσεων απασχόλησης σε ΜΜΕ.

10.3.2.8. Ενισχύσεις για την επίτευξη άλλων στόχων

1. Η πλειοψηφία των σχεδίων ενισχύσεων για τις ΜΜΕ που έχουν κοινοποιηθεί στην Εποπτεύουσα Αρχή εμπίπτουν στις προαναφερόμενες κατηγορίες. Η Εποπτεύουσα Αρχή μπορεί, ωστόσο, να εξετάσει την έγκριση ενισχύσεων για άλλα μέτρα στήριξης των ΜΜΕ, όπως τα μέτρα για την προώθηση των πολιτιστικών δραστηριοτήτων και τη διατήρηση της πολιτιστικής κληρονομιάς, εφόσον δεν αλλοιώνουν τους όρους των συναλλαγών και του ανταγωνισμού στην Κοινότητα κατά τρόπο που αντίκειται στο κοινό συμφέρον.

(1) Το παρόν κεφάλαιο αντιστοιχεί στις κοινοτικές κατευθυντήριες γραμμές για τις μικρές και μεσαίες επιχειρήσεις που εγκρίθηκε από την Επιτροπή στις 20 Μαρτίου 1996 (ΕΕ αριθ. C 213 της 23. 7. 1996, σ. 4).

(2) Βλέπε κεφάλαιο 7 των εν λόγω κατευθυντήριων γραμμών.

(3) Βλέπε κεφάλαιο 12 των εν λόγω κατευθυντήριων γραμμών.

(4) Σύμφωνα με τη σύσταση 96/280/ΕΚ της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων (ΕΕ αριθ. L 107 της 30. 4. 1996, σ. 4). Η Επιτροπή τροποποιεί τα ανώτατα όρια που έχουν επιλεγεί για τον κύκλο εργασιών ή το συνολικό ισολογισμό όποτε είναι αναγκαίο και κάθε τέσσερα χρόνια, κατά κανόνα, από την ημερομηνία έκδοσης της σύστασης, ώστε να λαμβάνονται υπόψη οι οικονομικές εξελίξεις στην Κοινότητα.

(5) Ο αριθμός των απασχολουμένων αντιστοιχεί στον αριθμό μονάδων εργασίας/έτος, δηλαδή στον αριθμό των μισθωτών με πλήρη απασχόληση κατά τη διάρκεια ενός έτους, ενώ η εργασία κατά μερική απασχόληση και η εποχιακή εργασία υπολογίζονται ως κλάσματα μονάδων εργασία/έτος. Λαμβάνεται υπόψη το έτος της τελευταίας κλεισμένης λογιστικής χρήσης.

(6) Ο κύκλος εργασιών που αναφέρεται εδώ είναι ο "καθαρός κύκλος εργασιών" κατά την έννοια του άρθρου 28 της τέταρτης οδηγίας 78/660/ΕΟΚ του Συμβουλίου (βλέπε παράρτημα XXΙΙ.4 της συμφωνίας ΕΟΧ), σχετικά με τους ετήσιους λογαριασμούς των εταιρειών (ΕΕ αριθ. L 222 της 14. 8. 1978, σ. 11), όπως τροποποιήθηκε τελευταία από την οδηγία 94/8/ΕΚ (ΕΕ L 82 της 25. 3. 1994, σ. 33), δηλαδή ως το καθαρό ποσό του κύκλου εργασιών που περιλαμβάνει "τα ποσά που προέχρονται από την πώληση των προϊόντων και την παροχή υπηρεσιών από τις συνήθεις δραστηριότητες της επιχείρησης, μετά την αφαίρεση των εκπτώσεων επί των πωλήσεων, του φόρου προστιθέμενης αξίας και των άλλων φόρων που συνδέονται άμεσα με τον κύκλο εργασιών".

(7) Όταν μια επιχείρηση, κατά το κλείσιμο του ισολογισμού, υπερβαίνει ή υπολείπεται από τα κατώτατα όρια απασχολουμένων ή τα ανώτατα χρηματοοικονομικά όρια, αυτό έχει ως αποτέλεσμα η επιχείρηση να αποκτήσει ή να χάσει την ιδιότητα της "ΜΜΕ", της "επιχείρησης μεσαίου μεγέθους", της "μικρής επιχείρησης", ή της "πολύ μικρής επιχείρησης" (λιγότεροι από 10 υπάλληλοι), μόνον εφόσον το φαινόμενο αυτό επαναληφθεί σε δύο συνεχόμενα οικονομικά έτη. Τα κατώτατα όρια κύκλου εργασιών και συνολικού ισολογισμού είναι εκείνα της τελευταίαςς κλεισμένης και εγκεκριμένης χρήσης 12 μηνών. Στην περίπτωση νέων επιχειρήσεων, των οποίων οι λογαριασμοί δεν έχουν ακόμη εγκριθεί, τα προς εφαρμογή κατώτατα όρια θα προέρχονται από μια αξιόπιστη εκτίμηση που θα έχει γίνει κατά τη διάρκεια του οικονομικού έτους.

(8) Σε εξαιρετικές περιστάσεις, η χορήγηση ενισχύσεων λειτουργίας γίνεται δεκτή σε περιοχές επιλέξιμες στο πλαίσιο καθεστώτων περιφερειακών ενισχύσεων κατ' εφαρμογή του άρθρου 61 παράγραφος 3 στοιχεία α) και γ). Βλέπε κεφάλαιο 28 των εν λόγω κατευθυντήριων γραμμών.

(9) Σύμφωνα με το σημείο 25 (11) των εν λόγω κατευθυντήριων γραμμών.

(10) Βλέπε κεφάλαιο 28 των εν λόγω κατευθυντήριων γραμμών.

(11) Δηλαδή η εκτός φόρων ονομαστική αξία επιχορηγήσεων και η εκτός φόρων παρούσα αξία επιδοτήσεων επιτοκίου, εκφρασμένα ως αναλογία του κόστους της επένδυσης. Ως καθαρά ποσά νοούνται εκείνα που προκύπτουν μετά την αφαίρεση των φόρων.

(12) Η ρύθμιση αυτή δεν αφορά τις δαπάνες που θα ήταν επιλέξιμες στο πλαίσιο των κατηγοριών ενισχύσεων που περιγράφονται κατωτέρω.

(13) Οι κανόνες που ακολουθούν δεν αφορούν τις δαπάνες για την απόκτηση διπλωμάτων ευρεσιτεχνίας, αδειών εκμετάλλευσης κ.λπ, οι οποίες συνυπολογίζονται στις επιλέξιμεςς δαπάνες ενός σχεδίου έρευνας και ανάπτυξης βάσει της τέταρτης παραγράφου του σημείου 14.6.1 των εν λόγω κατευθυντήριων γραμμών και οι οποίες μπορούν να επωφεληθούν από τα ποσοστά που επιτρέπονται για το είδος σχεδίου έρευνας και ανάπτυξης στο οποίο εντάσσονται.»

Βρυξέλλες, 11 Σεπτεμβρίου 1996.

Για την Εποπτεύουσα Αρχή της ΕΖΕΣ

Ο Πρόεδρος

Knut ALMESTAD

(1) Στο εξής αναφέρονται ως οι κατευθυντήριες γραμμές για τις κρατικές ενισχύσεις.

(2) ΕΕ αριθ. L 231 της 3. 9. 1994, σ. 1.

(3) ΕΕ αριθ. L 245 της 26. 9. 1996, σ. 28.